open-index/open-wikipedia-markdown huggingface dataset:
אלדור שומורודוב

**אלדור אזמאט אוג'לי שומורודוב** (באוזבקית: **Eldor Azamat õğli Shomurodov**; נולד ב-29 ביוני 1995) הוא כדורגלן אוזבקי המשחק בעמדת החלוץ באיסטנבול בשאקשהיר בהשאלה מרומא, ובנבחרת אוזבקיסטן.

## ביוגרפיה
אלדור שומורודוב נולד בעיירה דז'ורקורגן שנמצא בגבול של אוזבקיסטן עם אפגניסטן. במשפחה בעלת מסורת של כדורגל: אביו ואחיו הבכור שיחקו בליגות נמוכות בואזבקיסטן, שני דודיו (אחים של אביו) שיחקו בליגת העל האוזבקית.
## קריירת מועדונים
### אוזבקיסטן
בשנת 2011, שומורודוב החל את הקריירה שלו בקבוצת משעל מובארק מליגת העל האוזבקית. הוא שיחק בקבוצה זו בין השנים 2011 ל-2014, גם בקבוצה הצעירה וגם בקבוצה הבוגרת. שומורודוב ערך את הופעת הבכורה שלו בקבוצה הבכירה בליגה האוזבקית ב-12 באפריל 2014 במהלך משחק החוץ נגד אולמליק. בשנת 2015 הוא חתם בקבוצת בוניודקור, כשתחתיה שיחק שתי עונות, רשם 66 הופעות והבקיע 18 שערים.
### רוסיה
ב-15 ביולי 2017, דווח ששומורודוב חתם ברוסטוב מהליגה הרוסית. בפתיחת עונת 2019/2020 בליגת העל הרוסית בכדורגל בלט כמלך השערים של הליגה כשהוא מוביל את טבלת המבקיעים עם 8 שערים בעשרת המחזורים הראשונים. עם זאת, לאחר נישואיו ביוני 2020 מיעט להבקיע וצבר רצף של 15 משחקים ללא שערים, בצורת שנשברה במשחק הליגה האירופית בשלב המוקדמות השלישי נגד מכבי חיפה, כשהבקיע בדקה התשיעית.
### איטליה
באוקטובר 2020 חתם בגנואה מהסרייה א'. את שער הבכורה הבקיע ב-30 בנובמבר במחזור התשיעי מול פארמה בדקה ה-49, שבסופו של דבר הסתיים בהפסד קבוצתו בתוצאה 2–1.

ב-2 באוגוסט 2021 חתם ברומא. ב-7 בנובמבר כבש שער בכורה בהפסד קבוצתו 2–3 לונציה. ב-30 בינואר 2023 הושאל לספציה עד לסוף העונה. ב-27 ביולי 2023 הושאל לקליארי לעונה אחת עם אופציית רכישה. ב-10 ביולי 2025 הושאל לאיסטנבול בשאקשהיר.

## קריירה בינלאומית
שומורודוב זומן לסגל הנבחרת הבוגרת ב-3 בספטמבר 2015 למשחק העפלה לגביע העולם 2018 נגד נבחרת תימן. באותו המשחק הוא ערך את הופעת הבכורה שלו בנבחרת הבוגרת. חודש לאחר מכן, הוא הבקיע את שער הבכורה שלו בניצחון החוץ 0–4 על נבחרת בחריין במסגרת משחק העפלה לגביע העולם.

נכלל בסגל הנבחרת האולימפית של אוזבקיסטן לטורניר הכדורגל באולימפיאדת פריז (2024).

נכון לשנת 2024 שומורודוב הוא מלך השערים של נבחרת אוזבקיסטן בכל הזמנים.
## תארים
;משעל מובארק
* הגביע האוזבקי: 2014

;רומא
* הקונפרנס ליג (1): 2021/22

### אישיים
* הכדורגלן האוזבקי של השנה (2): 2019, 2021
* כדורגלן החודש (1): אוגוסט 2019

## קישורים חיצוניים

## הערות שוליים

קטגוריה:כדורגלנים אוזבקים
קטגוריה:חלוצי כדורגל אוזבקים
קטגוריה:כדורגלני בוניודקור טשקנט
קטגוריה:כדורגלני רוסטוב
קטגוריה:כדורגלני גנואה
קטגוריה:כדורגלני רומא
קטגוריה:כדורגלני ספציה
קטגוריה:כדורגלני קליארי
קטגוריה:כדורגלני איסטנבול בשאקשהיר
קטגוריה:כדורגלני נבחרת אוזבקיסטן
קטגוריה:כדורגלני גביע אסיה 2019
קטגוריה:כדורגלנים אוזבקים באולימפיאדת פריז (2024)
קטגוריה:ילידי 1995
ריצ'רד וילבור

**ריצ'רד וִילבּוּר** (באנגלית: **Richard Wilbur**; 1 במרץ 1921 - 14 באוקטובר 2017) היה משורר ומתרגם אמריקאי, זוכה פרס פוליצר לשירה לשנת 1957 ו-1989.

## קורות חייו
וילבור נולד בניו יורק ב-1 במרץ 1921, וגדל בצפון קלדוול, ניו ג'רזי. שירת בצבא ארצות הברית במהלך מלחמת העולם השנייה. למד לתואר שני באוניברסיטת הרווארד. ספר השירה הראשון שפרסם יצא לאור ב-1947. במהלך חייו פרסם ספרי שירה רבים שזכו להערכה. מלבד שירה עסק וילבור גם בתירגום. בין השאר תרגם קומדיות של מולייר ודרמות של ז'אן רסין. כמו כן פרסם מספר ספרי ילדים.

וילבור נבחר עמית של האקדמיה האמריקאית לאמנויות ולמדעים בשנת 1959. בשנת 1994 קיבל את המדליה הלאומית לאמנויות. בשנת 2012, זכה לתואר דוקטור של כבוד מאוניברסיטת ייל.

## קישורים חיצוניים

* ריאיון עם ריצ'רד וילבור, 2009, באתר KWLS 
* 
* 

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:משוררים אמריקאים
קטגוריה:חברי האקדמיה האמריקאית לאמנויות ולמדעים
קטגוריה:בוגרי מכללת אמהרסט
קטגוריה:בוגרי אוניברסיטת הרווארד
קטגוריה:חברי האקדמיה האמריקאית לאמנויות ולספרות
קטגוריה:זוכי פרס פוליצר: שירה
קטגוריה:זוכי המדליה הלאומית לאמנויות
קטגוריה:זוכי הפרס הספרותי של סנט לואיס
קטגוריה:אמריקאים שנולדו ב-1921
קטגוריה:אמריקאים שנפטרו ב-2017
התנועה לטוהר המידות

**התנועה לטוהר המידות** (תל"מ) היא עמותה רשומה שהוקמה ב-2017 על ידי עו"ד יובל יועז ועו"ד דורון ברקת. מטרותיה הן מאבק נגד "הכרסום בנורמות השלטון התקינות" וחיזוק "עקרונות המשפט, הצדק, זכויות האדם וטובת הכלל במערכות השלטון". פעילות העמותה כוללת עתירות לבג"ץ ופניות לגורמי שלטון שונים.

## פעילות
### התכתבויות
* נייר עמדה ללשכת עורכי הדין ולוועדת החוקה של הכנסת, בעניין הצעת חוק להפוך את היועצים המשפטיים במשרדי הממשלה למשרות אמון מטעם השר;
* מעורבות במאבק של קואליציית ארגונים חברתיים שסיכל את מינויה של עפרה ברכה, שאינה מתאימה לתפקיד, לתפקיד נציבת שירות המדינה
*התכתבות עם היועץ המשפטי לממשלה במטרה למנוע סחבת בניהול החקירות המתנהלות נגד ראש הממשלה;
* פניות למשרד המשפטים בבקשה לקיים חקירות ובדיקות בעניינם של נבחרי ציבור לאחר שנחשפו מעשים פליליים לכאורה מצידם;
* מאבקים למניעת מתן הטבות מפליגות לנבחרי ציבור שהורשעו, בדרך של חנינה או הקלה בעונשם.
*בקשות חופש מידע בנושאים רבים.

### עתירות
***בג"ץ 6651/19 התנועה לטוהר המידות נ' ראש הממשלה ואח**' עתירה כנגד אישור היועץ המשפטי לממשלה ומבקר המדינה לראש הממשלה לקבלה הלוואה מאיש העסקים ספנסר פרטרידג', מבלי לקבל את אישורה של ועדת ההיתרים.
***בג"ץ 5639/19 התנועה לטוהר המידות נ' מבקר המדינה ואח**'. עתירה כנגד מבקר המדינה בעניין מינוי חברי ועדת ההיתרים בעלי זיקות פוליטיות.
***בג"ץ 5604/19 התנועה לטוהר המידות נ' ראש הממשלה ואח**' עתירה כנגד אי-החזר המענק שקיבל ראש הממשלה מבן דודו נתן מילקובסקי, בניגוד להנחיות ועדת ההיתרים והיועץ המשפטי לממשלה
***בג"ץ 2848/19 בן מאיר והתנועה לטוהר המידות נ. בנימין נתניהו ואח**' עתירה כנגד החלטתו של הנשיא ריבלין להטיל את הרכבת הממשלה על נתניהו. העתירה נדחתה ללא בקשת תגובה מהמשיבים וללא חיוב בהוצאות.
***בג"ץ 7908/17 התנועה לטוהר המידות נ. ממשלת ישראל ואח**'. נידון יחד עם **בג"ץ 9203/17 עמותת מעש – לחיזוק והתחדשות השירות הציבורי נ. ממשלת ישראל ואח**' - עתירה כנגד החלטת הממשלה בדבר "שיפור הליכי האיוש של משרות בכירות בשירות המדינה ותיקון החלטת ממשלה". העתירה נדחתה ללא חיוב בהוצאות.
***בג"ץ 8924/18 התנועה לטוהר המידות נ. היועץ המשפטי לממשלה. ב**עתירה התבקש בג"ץ להורות על חקירתו של נתניהו בתיק 3000. העתירה נדחתה, בקביעה כי "טענות העותרת אינן נשענות על מידע או ראיות כלשהן" והעותרת חויבה בהוצאות המשיבים.
***בג"ץ 1948/18 התנועה לטוהר המידות נ. היועץ המשפטי לממשלה**. בעתירה התבקש לפסול עצמו מטיפול בתיק 4000 עקב קשריו עם ניר חפץ. העתירה נדחתה ללא חיוב בהוצאות.
***בג"ץ 8853/17 בן מאיר והתנועה לטוהר המידות נ. היועץ המשפטי לממשלה**. עתירה להורות ליועץ לפתוח בחקירה פלילית נגד ראש הממשלה בתיק 4000. העתירה נדחתה ללא חיוב בהוצאות. בקשה להותיר את העתירה "תלויה ועומדת", נדחתה אף היא.
* בסוף 2022 הייתה התנועה שותפה להגשת העתירות בבג"ץ דרעי, שהובילו לפסילת מינויו של אריה דרעי לשר בממשלת ישראל השלושים ושבע.

## מבנה העמותה
ועד מנהל: עו"ד אביה אלף (יו"ר), '''אלוף (מיל') יעקב (מנדי) אור''', **עו"ד בעז ארד,** **אריה (לייבו) לבנה,** **עו"ד [[מלי פולישוק-בלוך]],** **ד"ר דליה צמריון חלק,** **עו"ד שמואל שנהר**. מנכ"ל העמותה הוא עו"ד עומר מקייס.

ד"ר עוזי ארד נבחר ליו"ר התנועה ביוני 2018 אך פרש לאחר תקופה קצרה. עו"ד אביה אלף נבחרה לתפקיד במרץ 2019.

## קישורים חיצוניים
* 

* 

## הערות שוליים

קטגוריה:ישראל: עמותות
קטגוריה:ישראל: ארגוני דמוקרטיה וטוהר מידות
רמון רוס

**רמון רוס אי באדייה** (בקטלאנית: **Ramón Ros i Badía**; נולד ב-2 בפברואר 1981 בברצלונה שבספרד) הוא כדורגלן עבר ספרדי-קטלאני ששיחק בעמדת הקשר האחורי ומאמן כדורגל בהווה. כשחקן ערך את צעדיו המקצועיים הראשונים במדי ברצלונה, בהמשך שיחק גם במדי נומנסיה וליידה לפני שפרש בגיל מוקדם בשל פציעה חמורה שעבר.

## קריירה
רוס, יליד ברצלונה, בירת קטלוניה, הצטרף בצעירותו למחלקת הנוער של הקבוצה המקומית דאם. ב-2000 עבר לגאווה, ששיחקה אז בליגה הרביעית. ב-2001 הצטרף לשורות ברצלונה ג', קבוצת המילואים השנייה של ברצלונה. כעבור שנה קודם לקבוצת המילואים הראשונה של המועדון, ברצלונה אתלטיק, שהייתה אז בליגה השלישית. ב-29 במאי 2002 ערך את הופעת הבכורה הלא רשמית במדי הקבוצה הבוגרת של המועדון, כשהשתתף במשחק ידידות בתאילנד. בקיץ 2003 השתתף במשחקי קדם העונה של הקבוצה הבוגרת, אותה אימן פרנק רייקארד ההולנדי. ב-3 בספטמבר ערך את הופעת הבכורה הרשמית, כשנכנס כמחליף לאוסקר לופס הרננדס במשחק הליגה נגד סביליה שהסתיים בתיקו 1-1. למרות הציפיות שיתבסס בקבוצה הבוגרת, המשיך רוס לשחק במדי קבוצת המילואים. ב-14 בינואר 2004 ערך את הופעתו השנייה והאחרונה במדי הקבוצה הבוגרת של ברצלונה, כשנכנס כמחליף במשחק גביע המלך נגד לבאנטה שהסתיים בניצחון 3 - 1 לזכות קבוצתו.

במהלך עונת 2004/2005 הושאל רוס לנומנסיה, ששיחקה אז בליגה הראשונה, במטרה לצבור ניסיון מקצועי. במדי קבוצה זו ערך 17 הופעות במסגרת הליגה ועוד הופעה אחת ובודדת במסגרת גביע המלך. נומנסיה סיימה את העונה במקום ה-19 ולפני האחרון ומשום כך ירדה לליגה השנייה. בקיץ 2005 שוחרר רוס מברצלונה וחתם בשורות ליידה שמהליגה השנייה. בעונתו הראשונה בקבוצה הופיע רוס לסירוגין כשחקן הרכב וכשחקן מחליף - הוא ערך 8 הופעות בהרכב הקבוצה ועוד 11 כשחקן מחליף - וקבוצתו ירדה לליגה השלישית בסיום העונה. ב-27 בנובמבר הבקיע את שערו היחיד במדי הקבוצה, בהפסד 3–2 לרקראטיבו ולבה. במאי 2006 קרע רוס את הרצועה הצולבת הקדמית ונותח ימים ספורים לאחר מכן. מפציעה זו לא הצליח להתאושש כראוי, ומשום כך פרש מכדורגל בקיץ 2007, לאחר יותר משנה שבה לא שיחק כלל.

לאחר פרישתו ממשחק, החל רוס לעסוק באימון כדורגל. החל מעונת 2010/2011 החל לשמש עוזרו של גארסיה פימיינטה בקבוצת נערים א' ברצלונה. בתפקיד המשיך גם בשתי העונות הבאות, הפעם כעוזרו של קיקה אלברס. בעונת 2013/2014 שב להיות עוזרו של גארסיה פימיינטה, בקבוצת נוער ב'.

## קישורים חיצוניים

## הערות שוליים

קטגוריה:קשרי כדורגל ספרדים
קטגוריה:קשרי כדורגל קטלאנים
קטגוריה:כדורגלנים קטלאנים
קטגוריה:כדורגלני ברצלונה
קטגוריה:כדורגלני ליידה
קטגוריה:כדורגלני נומנסיה
קטגוריה:מאמני כדורגל ספרדים
קטגוריה:ספרדים שנולדו ב-1981
טונגה (קמרון)

**טונגה** (בצרפתית: **Tonga**) היא עיירה שנמצאת באזור המערב שבקמרון.

## גאוגרפיה
העיירה נמצאת כ-90 ק"מ מבירת האזור באפוסם וכ-200 ק"מ מבירת המדינה יאונדה. בנוסף, העיירה נמצאת כ-182 קילומטרים מהגבול של קמרון עם ניגריה.

## תנועה ותחבורה
טונגה ממוקמת ליד הכביש הלאומי N4.

## אוכלוסייה
98% מהתושבים בטונגה הם חקלאים שעבודים בשדות קקאו וקפה.

## כלכלה
בטונגה יש קניון ותחנת דלק.

## הערות שוליים

קטגוריה:קמרון: ערים
תמנוגאלת

**תמנוגאלת** (בתשליחית: **ⵜⴰⵎⵏⵓⴳⴰⵍⵜ**; בערבית: **تامنوگالت**; תעתיק לטיני: **Tamnougalt**) היא קסבה ונווה דקלים בהרי האטלס, בלב עמק נהר דרע  במרוקו, כ-75 קילומטרים דרום-מזרחית מורזאזאת וכ-350 קילומטרים מדרום לרבאט. משמעות השם בשפה התשליחית הוא "נקודת מפגש".

הקסבה קרובה לאגדז, למרגלות ג'בל כיסאן (Kissane, אנג'). היישוב שימש בעבר בירה של אזור מזגויטה (Mezguita) והיה מקום מושבם של מספר שליטים מקומיים, קאידים. מדי שנה, בשבוע הראשון של חודש אוקטובר, מתקיים פסטיבל מוסם אלמה, פסטיבל תרבותי ודתי לכל כפרי האזור.

## היסטוריה
ההיסטוריה של תמנוגאלת כרוכה בזו של נווה המדבר שהייתה בירתה. לא ידוע מתי נבנתה הקסבה. תפקידה הפוליטי והכלכלי החל עם בואו של טאלב אל חסן אשר מונה לקאיד על ידי הסולטן העלווי במאה ה-18. בניו הצליחו לשמור על השליטה באזור עד עמק הדאדס עד לעצמאותה של מרוקו. בשנת 1874 הקאיד של האזור גורש משטח ורזאזאת ידי הקאיד החדש ממשפחת Telouet, טאמי אל גלאווי (אנ') אשר עתיד למלא תפקיד משמעותי באזור דרע ומרקש.

## יהודים בתמנוגאלת
המלאח של תמנוגאלת שוכן בצד המזרחי של נהר הדרע, מול אגדז, ובשנות ה-50 של המאה ה-20 היו בו כ-210 יהודים. במלאח התקיים תלמוד תורה בשם "אהלי יוסף יצחק". 

הגאוגרף יאקות אל חמאויי ציין כי הרוב המוחלט של הסוחרים בעמק הדרע היו יהודים. היהודים היו בעלי חלקות אדמה אותה עיבדו בשותפות עם שכניהם הערבים. חלקם עסקו במסחר בתמרים.

בבית העלמין היהודי, הנמצא על גבעה סמוכה, קבורים בני איית אל כהן (שבט כהן) אליהם פנו בעיקר לריפוי מחלות עיניים, והם מקודשים גם למוסלמים, וכן רבי יוסף דהאן אזילאל.

הקבורה בבית העלמין נערכה בשיטה המוסלמית ללא מצבות.
טקסט=קסבת תמנוגאלת, מבט על מטעי התמרים שבעמק הדרע|ממוזער|קסבת תמנוגאלת, מבט על מטעי התמרים שבעמק הדרע

## ראו גם
* ברברים (קבוצה אתנית)
* יהדות מרוקו
* שפות ברבריות

## לקריאה נוספת
* רחל אליאור, **מקובלי דרעא**, פעמים: רבעון לחקר קהילות ישראל במזרח, חוברת 24(תשמ"ה 1985), עמודים 36–73. גרסה מקוונת של המאמר זמינה במאגר JSTOR
* יששכר בן עמי, **הערצת הקדושים בקרב יהודי מרוקו**, הוצאת מאגנס, ירושלים, תשמ"ד 1984. 
* חיים זאב הירשברג, **מארץ מבוא השמש: עם יהודי אפריקה הצפונית בארצותיהם,** המחלקה לענייני הנוער והחלוץ של ההסתדרות הציונית, ירושלים, תשי"ז, 1957

## קישורים חיצוניים

*חיים זאב הירשברג, מארץ מבוא השמש, ההסתדרות הציונית, ירושלים, 1957 באתר הספרייה הלאומית
*Jewish Virtual Library: Dra
*Agdz et l’histoire des caïds des Mezguita
*קהילת יהודי דרע באתר בית התפוצות

## הערות שוליים

קטגוריה:מרוקו: גאוגרפיה
קטגוריה:מרוקו: היסטוריה
פונטם

**פונטם** (בצרפתית: **Fontem**) הוא כפר בקמרון שנמצא באזור דרום-מערב.

## גאוגרפיה
הכפר נמצא כ-241 קילומטרים מעיר הבירה יאונדה וכ-161 קילומטרים מבירת האזור בואאה.

## אקלים
הטמפרטורה הממוצעת היא 18 מעלות צלזיוס. החודש הכי חם הוא פברואר (20 מעלות צלזיוס). החודש הכי קר הוא יוני (16 מעלות צלזיוס). כמות המשקעים הממוצעת היא 2,011 מילימטרים בשנה. חודש ספטמבר הוא החודש שיש בו הכי הרבה גשם (348 מ"מ גשם), וחודש ינואר הוא החודש שיש בו הכי פחות גשם (18 מ"מ גשם).

## תנועה ותחבורה
פונטם נמצא ליד הכביש האזורי P19.

## בריאות
בפונטם, ישנו בית חולים קטן הפועלת על ידי קבוצת מיסיון המכיל כ-120 מיטות. בבית החולים, יש שירות אשפוז נרחב שמטפל בעיקר במלריה, במחלת השינה, בשחפת, בטיפואיד וב-HIV.

## קישורים חיצוניים


* Michael Ayotte and Charlene Ayotte, ''Sociolinguistic language survey of Ngwe: Fontem, Alou, and Wabane Subdivisions, Lebalem Division, South West Province'', SIL Electronic Survey Reports, 2003 


## הערות שוליים

קטגוריה:קמרון: ערים
קריפיפסטה

250px|ממוזער|הקריפיפסטה "הסיפור של צייר הדמים"
**קְרִיפִיפַסְטָה** היא סוג של אגדה אורבנית הקשורה באימה המופצת ברשת האינטרנט בשיטת העתק והדבק, המכונה גם קופי פסטה.

עם התפשטות האינטרנט והמחשב האישי, גולשים כתבו והפיצו סיפורי אימה ברחבי פורומים שונים. הקריפיפסטות היו גלגול של האגדות האורבניות והצ'יזבטים במרחב האינטרנטי. משום שאנשים נטו להפיץ אותם בשיטת העתק והדבק ולכן זכו לכינוי "קופיפסטה" (הלחם של Copy ו-Paste) או "קריפיפסטה" (הלחם של Creepy ו-Paste). מדובר בסיפורי אימה מפחידים ומטרידים שלעיתים רבות מתחזים לסיפורים אמיתיים.

סיפורי הקריפיפסטה הפכו לתופעה אינטרנטית רחבה (לדוגמה הירובריין). השפעתם הפכה לקריטית עד כדי כך שכמה ניסיונות רצח של נערים התרחשו בעקבות הדמות "סלנדרמן", שאף היא מקורה ב"קריפיפסטה". כמו עם אגדות אורבניות, גם על חלק מקריפיפסטות נטען שמדובר במקרים אמיתיים לחלוטין.

## קישורים חיצוניים

## הערות שוליים

*
קטגוריה:תופעות אינטרנט
יואב תלם

**יואב תלם** (נולד בשנת 1973) הוא קצין בדימוס במשטרת ישראל בדרגת תת-ניצב. בין תפקידיו האחרונים במשטרה, כיהן כסגן-ראש אגף החקירות והמודיעין במשטרת ישראל.

## ביוגרפיה
תלם נולד בקריית חיים. הוא בנו של אלוף-משנה אבי תלם. שירת במשטרת ישראל כמשפטן באגף החקירות והמודיעין, עוזר לעניינים משפטיים לראש האגף, אז ניצב דודי כהן ובהמשך, לניצב יוחנן דנינו. בשנים 2010–2011 שירת כראש מפלג ביאח"ה בזמן חקירה בפרשת הולילנד בדרגת סגן ניצב.

ב-2011 מונה לעוזרו של המפכ"ל יוחנן דנינו.

בשנת 2013 מונה לראש זרוע חקירות ביאחב"ל. בתפקיד זה ניהל את חקירת פרשת 512. בשנת 2016 מונה לראש זרוע חקירות ביחידה הארצית למאבק בפשיעה הכלכלית. בתפקידו זה ניהל את חקירת פרשת הצוללות וחקירת השר חיים כץ. בתחילת 2018 ניהל את החקירה בתיק 4000.

בנובמבר 2018 מונה לראש היחידה הארצית לחקירות הונאה. בפברואר 2019 הועלה לדרגת תת-ניצב. ב-2021 מונה לסגן ראש אגף המודיעין והחקירות. בספטמבר 2024 במסגרת סבב מינויים במשטרה השר לביטחון לאומי איתמר בן גביר קיבל את המלצתו של המפכ"ל דני לוי למנות את תלם לתפקיד הממונה למאבק בפשיעה בחברה הערבית.

באוקטובר 2024 הודיעו על פרישתו מהמשטרה, והוא פרש באוגוסט 2025.

תלם הוא עורך דין בעל תואר ראשון ושני במשפטים ובוגר תוכנית קרן וקסנר ללימודי תואר שני בממשל ציבורי בבית הספר לממשל על שם קנדי באוניברסיטת הרווארד.

## קישורים חיצוניים

## הערות שוליים

קטגוריה:ראשי היחידה הארצית לחקירות הונאה
קטגוריה:עורכי דין ישראלים
קטגוריה:בוגרי תוכנית קרן וקסנר בישראל
קטגוריה:תתי-ניצבים במשטרת ישראל
קטגוריה:קריית חיים: אישים
קטגוריה:אישים ממוצא יהודי-עיראקי
קטגוריה:ישראלים שנולדו ב-1973
פרומפטואריום איקונום אינסיגניאורום

[ממוזער|150px|[תרח ב"פרומפטואריום איקונום אינסיגניאורום"]]
**פרומפטואריום איקונום אינסיגניאורום** (בלטינית: Promptuarium Iconum Insigniorum) הוא ספר באיקונוגרפיה שנכתב על ידי גיום רוייה (Guillaume Rouillé), ופורסם בליון שבצרפת ב־1553.

היצירה כוללת פורטרטים שעוצבו כמדליות וביוגרפיות קצרות של דמויות בולטות רבות. אף על פי שג'וליאן שרמן (Julian Sharman), מחבר הספר "הספרייה של מרי מלכת הסקוטים", סבר שאין בספר עניין נומיסמטי, הוא מציין ש"יצירה זו הוכרזה כאחת הפלאים של תחריטי עץ מוקדמים". הספר כולל, בסך הכול, 950 דיוקנאות בחיתוכי עץ. רבות מן הדמויות הן ממוצא אנגלי. הדמויות מתחילות באדם וחוה. בהקדמה משבח המו"ל את היצירה.

## לקריאה נוספת

* "*Abhandlungen Der Königlich Preussischen Akademie Der Wissenschaften, Philosophisch-Historische Classe.*" Verlag der Königlichen Akademie der Wissenschaften, 1908.
* Sharman, Julian. *The library of Mary Queen of Scots*. E. Stock, 1889.
* Stark, John Mozeley. *A Catalogue of Foreign and English Theology ...: A Collection of Aristotelic, Scotist, Thomist, and Other Writers from the Twelfth to Eighteenth Century ... Specimens of Early Typography ... and a Few Miscellaneous Works ...*. J.M. Stark, 1871.

## קישורים חיצוניים


* *[https://books.google.com/books?id=f5FDAAAAcAAJ Prima pars Promptuarii iconum insigniorum à seculo hominum, subjectis eorum]* (Google Books)


## הערות שוליים

קטגוריה:ספרי שנות ה-1550
יצחק מאיר שוורץ

הרב **יצחק מאיר הכהן שוורץ** (י"ח באייר תרכ"ו, 1866 – ז' בניסן ה'תרצ"ו, 1936) היה רב קהילת דראגומירשט (מחוז מרמורש) ומחבר ספרים, על שמם מכונה ה"אמרי יצחק".

## ביוגרפיה
יצחק מאיר נולד לרב נפתלי שוורץ מחבר "בית נפתלי" מנישואיו הראשונים, ונקרא בשמו של חידושי הרי"ם אשר נפטר מעט קודם לכן. את עיקר תורתו למד אצל אביו. נישא לראצי בתו של הגביר יוסף מרדכי כהנא, מצאצאי מחבר "קונטרס הספקות". בשנת תרנ"ט נפטרה אשתו והוא נישא בשנית לבת דודתה יהודית. מאז שנת תרל"ב (1872), התגורר בכפר דראגומירשט בו התגורר חותנו ושימש כרב העיר באופן בלתי רשמי. בשנת תרס"ג (1903) נתמנה לרב ודיין העיירה ובתפקיד זה שימש עד לפטירתו.

מכתביו נדפסה סדרת "אמרי יצחק" ו"כבוד שבת". כן נותרו ממנו כתבי יד ובהם "שיח יצחק" על ספר תהילים.

### מבניו
* הרב פינחס זליג הכהן שוורץ (השלישי) - אב בית דין קהילת אפהידא  ומחבר הספר 'זיכרון צדיקים' על יארצייט של רבנים ומאמרי תורת מפיהם לכל יום מימי השנה. נספה בשואה.
* הרב אברהם יהודה הכהן שוורץ - רב קהילת טופריצה שבמחוז מארוש (בשנים תרס"ט-תש"ד). נספה בשואה.

## ספריו
* ספר אמרי יצחק על התורה חלק א', מונקאטש תרע"ב
* ספר אמרי יצחק (דרושים) חלק א', סאטמר תר"ץ
* ספר אמרי יצחק (דרושים) חלק ב', סאטמר תר"ץ
* ספר אמרי יצחק (דרושים) חלק ג', סאטמר תרצ"ד
* ספר כבוד שבת על מסכת אבות, סיגט תרפ"ה
* ספר כבוד שבת על זמירות שבת, סיגט תרפ"ה

## ראו גם
* משפחת הכהן שוורץ

## לקריאה נוספת
* נפתלי בן מנחם, בין חידושי הרי"ם לקול אריה, הצופה, 4 ביוני 1965
* יהודה שוורץ, **מורשת רבני הונגריה**, חדרה תשמ"ז, עמ' 255
* ש"י גרוס ויצחק יוסף כהן, **מאראמרוש**, תל אביב תשמ"ג, עמ' סז, ועמ' 161
*'ר' יצחק מאיר ב"ר נפתלי הכהן שוורץ', בתוך: יצחק יוסף כהן, **חכמי טראנסילוואניה**, מכון ירושלים תשמ"ט, עמ' 241–242
*יצחק יוסף כהן, **חכמי הונגריה והספרות התורנית בה**, מכון ירושלים תשנ"ז, עמ' 554
*'שוורץ הרב יצחק מאיר הכהן בן נפתלי', בתוך: ברוך טרקטין ולוסיאן-זאב הרשקוביץ (עורכים), **אנציקלופדיה ליהדות רומניה**, כרך ב, מוסד הרב קוק תשע"ב, עמ' 786–787
* The Marmorosh Book; In Memory of 160 Jewish Communities Pages 161-162.

## הערות שוליים

קטגוריה:משפחת הכהן שוורץ
קטגוריה:יהודים ממרמורש
קטגוריה:מחברי ספרי דרוש
קטגוריה:פרשני מסכת אבות
קטגוריה:רבנים רומנים
קטגוריה:משפחת כהנא הלר
קטגוריה:ילידי 1866
קטגוריה:נפטרים ב-1936
פרובלסודון

**פרובלסודון** (שם מדעי: *Probelesodon*) הוא סוג של תראפסיד אשר נמצא ב-1969 בחפירות בפרובינציה לה ריוחה ובפארק הלאומי איסצ'יגואלסטו שבארגנטינה ובכמה חפירות בריו גראנדה דו סול, בברזיל. הוא חי בתור הטריאס לפני 245–216.5 מיליון שנה. המאובנים שנמצאו כללו גולגולת בעלת ראש מוארך. במשך הזמן התגלו 4 מינים שלו.

## מאפיינים
יצור זה השתייך לקיינודונטיים שהיו דומים ליונקים הראשונים ואולי היו מכוסי שיער. הוא היה בעל מבנה גולגולת מוארך ובעל גפיים קטנות באורך של חצי מטר. ככל הנראה הוא היה אוכל-כול ואולי היה שודד ביצי זוחלים גדולים שחיו בתקופתו. היצור היה בעל דו-צורתיות זוויגית על סמך הבדלים קטנים במבנה הגולגולת.

הוא חי במרכז וסוף הטריאס ונכחד בסופו עקב תחרות עם מיני ארכוזאורים מצליחים יותר כמו ראשוני הדינוזאורים.

## בתרבות
יצור זה הופיע בסדרה מהפכת הדינוזאורים.

## קישורים חיצוניים

קטגוריה:קיינודונטיים
קטגוריה:בעלי חיים שחיו בטריאס תיכון באמריקה הדרומית
קטגוריה:בעלי חיים שחיו בטריאס עליון באמריקה הדרומית
קטגוריה:סינאפסידים שחיו במזוזואיקון
Twerk

**Twerk** (בעברית: **[[טוורק]]**) הוא סינגל שהוקלט על ידי צמד ההיפ הופ האמריקאי סיטי גירלז, ביחד עם הראפרית האמריקאית קארדי בי. השיר יצא לאור ב-8 בינואר 2019, כסינגל מתוך אלבומו השני של הצמד, *[[Girl Code]]*. מקור השם הוא בריקוד הטוורק.

עם יציאתו נכנס השיר אל המקום ה-29 במצעד הבילבורד הוט 100, וה-14 במצעד שירי ה-R&B/היפ-הופ.

## רקע וכתיבה
השיר נכתב על ידי קארדי בי, ריקו לאב, ססיל קירבי, דרווין טרנר, קרשה בראונלי וג'טאביה ג'ונסון והופק על ידי מר. נובה וריקו לאב. האודיו של השיר יצא לאור ב-15 בנובמבר 2018, והועלה לערוץ היוטיוב של סיטי גירלז.

בנוסף לכך, השיר הוא שיר בסגנון ההיפ הופ.

## וידאו קליפ
הווידאו קליפ המלא של השיר בוים על ידי דאפס ושרה לקומבה ופורסם לראשונה ב-16 בינואר 2019. בקליפ ניתן לראות את סיטי גירלז ואת קארדי בי מבצעות טוורקינג, כשם השיר. חלק מן הקליפ צולם ביאכטה, אשר לאורכו מפליגה בים.

נכון לדצמבר 2019, מונה הצפיות של הקליפ עומד על למעלה מ-120 מיליון צפיות.

## מיקומי שיא

## נתוני מכירות

## היסטוריית יציאות לאור

## קישורים חיצוניים

## הערות שוליים

קטגוריה:שירי קארדי בי
קטגוריה:שירים באנגלית
קטגוריה:שירים שנכתבו על ידי קארדי בי
קטגוריה:שירים על בוטוקס
קטגוריה:שירים על ריקודים
קטגוריה:שירי היפ הופ אמריקאיים
קטגוריה:סינגלים בהוצאת קפיטול רקורדס
מתנות קטנות

"**מתנות קטנות**" הוא פזמון שנכתב על ידי נעם חורב, והולחן ובוצע על ידי רמי קלינשטיין. השיר יצא לאור בשנת 2014.

## רקע
את השיר כתב נועם חורב בעת ששהה בחופשה בתאילנד, במהלך יום שישי מתוך געגועים לאווירה ביום שישי בישראל לפני כניסת השבת. לדברי רמי קלינשטיין הוא התכוון להוציא את השיר "בוקר טוב ילד", אך מכיוון שהזמר מוקי הוציא בזמן הזה את הלהיט "ילד של אבא", הוא בחר שלא להוציא את השיר, ובמקומו הקליט את השיר "מתנות קטנות" ו"ילד טוב אבא" יצא כסינגל מאוחר יותר. "מתנות קטנות" היה הסינגל השלישי שיצא מאלבומו של קלינשטיין הנושא את שמו.

השיר מתאר אווירת יום שישי אחר הצהריים לקראת כניסת השבת. בשיר משולב קטע קצר מתוך קידוש ליל שבת. על כך סיפר קליינשטיין:

השיר הגיע במצעד השנתי של גלגלצ לשנת תשע"ד (2014) למקום השלישי.

## מיקומי שיא

## עיבודים לבמה ולמסך

בהשראת השיר עלתה הסדרה מתנות קטנות בכיכובו של רמי קליינשטיין.

בעקבות הצלחת הסדרה, הועלה מופע בחנוכה 2022 בבימויו של אודי גוטשלק, ומככבים בו רמי קליינשטיין, טל מוסרי, ענבלי בא-לי, יעל ועמרי, שמוליקיפוד ופיטר הארנב. בהמשך הועלה מופע נוסף בשם "מתנות קטנות - החנות המכושפת" ואל הכוכבים המקוריים הצטרפו אודי ואביעד וכראמל.

## קישורים חיצוניים

* מילות השיר, באתר שירונט
* יוסי חרסונסקי, רמי קלינשטיין, מתנות קטנות (מילים: נועם חורב לחן, עיבוד והפקה - רמי קלינשטיין, ינואר 2014), באתר יוסימיוסיק
* יהל כהן, האזינו: רמי קליינשטיין מפנק במתנות קטנות, באתר פרוגי, 10 בינואר 2014

## הערות שוליים

קטגוריה:שירי רמי קלינשטיין
קטגוריה:שירים בעברית
קטגוריה:שירים שנכתבו על ידי נעם חורב
קטגוריה:שירים שהולחנו על ידי רמי קלינשטיין
קטגוריה:שירים שהופקו על ידי רמי קלינשטיין
קטגוריה:שירים על אושר
קטגוריה:שירים על תקווה
קטגוריה:בלדות פופ
קטגוריה:ריקודי עם בישראל: שירים
קטגוריה:שירים על יום השבת
זלמבדלסטס

**זלמבדלסטס** (שם מדעי: *Zalambdalestes*; מילולית: "דמוי-למדא שודד") הוא סוג של יונק פרימיטיבי אשר חי בתור הקרטיקון, בסוף עידן המזוזואיקון. יונק זה לא היה קרוב לאף יונק מודרני, אך היה קרוב מעט ליונקי שליה יותר מאשר ליונקי הכיס. מאובניו נמצאו במונגוליה ותוארו בידי החוקרים ויליאם קינג גרגורי וג'ורג' גיילורד סימפסון ב-1926. בסוג זה נמצא מין יחיד - *Zalambdalestes lechei*.
## מאפיינים
יונק קטן זה הגיע לאורך 20 ס"מ עם ראש באורך 5 ס"מ. הוא היה בעל רגליים ארוכות, חרטום ארוך, ראש קטן וניבים גדולות בפיו. הוא היה בעל כפות גדולות ברגליו הקדמיות ועוד יותר ארוכות אולי באחוריות. ייתכן שהתנהג וחי בדומה לארנבון מודרני אך הוא היה צד חרקים, שאותם חיפש בצמחיית היער של מונגוליה הקדומה. 

היונק היה בעל פלג גוף תחתון בעל מאפיינים המזכירים יותר את חיות הכיס או את יונקי הביב מאשר בעלי שליה רגילים, אך כנראה, היה שייך לקבוצה קרובה אליהם.

## קישורים חיצוניים

קטגוריה:בעלי חיים שתוארו ב-1926
קטגוריה:טקסונים שתוארו בידי ג'ורג' גיילורד סימפסון
קטגוריה:אאותריה פרהיסטורית
קטגוריה:יונקים שחיו בקרטיקון עליון באסיה
קטגוריה:מאובני טקסונים שתוארו ב-1926
קטגוריה:מונגוליה: מאובנים
גלסיאליזאורוס

**גלסיאליזאורוס** (שם מדעי: *Glacialisaurus*; משמעות השם: "לטאת קרח/קפואה") הוא סוג של דינוזאור גדול מהקבוצה דמויי זאורופודים אשר מאובניו נמצאו ביבשת אנטארקטיקה (סמוך להרים הטראנס-אנטארקטיים) שבעבר הייתה בעלת אקלים לח וטרופי. מאובניו נמצאו על הר קירקפטריק בשנת 2007 ותוארכו לתקופת היורה התחתון לפני 189-183 מיליון שנה.

הגלסיאליזאורוס היה קרובו של המסוספונדילוס האפריקני. נמצאו ממנו רק מאובנים של רגליים ועצמות ירך ואורכו המשוער הגיע ל-6 מטר. ככל הנראה הוא היה בעל צוואר קצר יחסית ולסתות לא מפותחות לתלישת עלים. ייתכן שהוא בלע גסטרוליתים כמו קרובו המסוספונדילוס כדי לעכל את מזונו. בניגוד לזאורופודים מאוחרים יותר הוא היה דו-רגלי וכך יכל להזדקף כדי להגיע לענפים או לברוח במהירות מטורפיו.

## בתרבות
קבוצה של דינוזאורים אלו הופיעה בסדרה מהפכת הדינוזאורים שם אחד מהם נטרף על ידי קריאולופוזאורוס.

## קישורים חיצוניים

קטגוריה:מסוספונדיליים
קטגוריה:דינוזאורים שחיו ביורה תחתון
קטגוריה:דינוזאורים שחיו באנטארקטיקה
קטגוריה:מאובני טקסונים שתוארו ב-2007
ערוץ לקליטה חופשית

**ערוץ לקליטה חופשית** (ידוע גם כ**ערוץ ברודקאסט**; באנגלית: **Free-to-air**) הוא ערוץ טלוויזיה המיועד לקהל רחב אשר פתוח לכל אוכלוסיית המדינה ולרוב ניתן לצפות בו ללא תשלום דמי מנוי (באופן ישיר או דרך פלטפורמות להפצת שידורי טלוויזיה). ניתן לקלוט את שידוריו דרך שידור קרקעי  (או DTT) או לוויני. זאת בשונה משידורים מוגבלים לקהלים מצומצמים ומוגדרים, המשדרות רק למנויים בפלטפורמות ייעודיות שעליהם נהוג לגבות תשלום נוסף, כמו שידורי כבלים, לוויין ודרך האינטרנט. ערוצי ברודקאסט לרוב ישדרו תוכני אקטואליה וחדשות בנוסף לתכנים נוספים כמו בידור ודרמה, בניגוד לשידורי כבלים שמפעילים ערוצי נישה. בעולם נהוג שערוצי הברודקאסט משדרים בפלטפורמות באפיקים 1–5. ערוצים אלה הם ערוצי שידור ציבורי וטלוויזיה מסחרית.
בישראל חלק מערוצי הטלוויזיה זמינים רק דרך שידורי כבלים, למרות שלא ממומנים על ידי שידורי הכבלים ואמורים להיות זמינים ללא תשלום. דוגמאות לכך הם ערוץ חינוכית 23 ו-10 לפני עליית מערך עידן+. כמו כן, חלק מהערוצים המסחריים הזעירים עדיין נקלטים רק דרך שירותי הכבלים.

## הערות שוליים

קטגוריה:ערוצי טלוויזיה
קטגוריה:מונחים בטלוויזיה
גיום רואייה

**גיום רואייה** (בצרפתית: ** Guillaume Rouillé**, בלטינית: **Gulielmus Rovillium**; סביבות 1504 – 20 ביוני 1589) היה אחד מסוחרי הספרים והמדפיסים החשובים ביותר בליון במאה ה-16. הוא המציא את פורמט ספר הכיס שנקרא "Sextodecimo" ("שישית") שנדפס ב־16 דפים בגיליון פוליו, מחצית מפורמט האוקטבו. בפורמט זה הוא הדפיס ספרים רבים בהיסטוריה ושירה, כמו גם ברפואה וזאת בנוסף לליקוטים וספרי הלימוד השימושיים שהוציא לאור.

## ביוגרפיה
רואייה נולד בטור. אף על פי שהיה צרפתי הוא שירת כשוליה בבית הדפוס הונציאני של גבריאלה ג'וליטו דה פרארי (Gabriele Giolito de' Ferrari) ושמר על קשריו עם ונציה כמקור לטקסטים לאחר שהגיע לליון בסביבות 1543.

בין עבודותיו היה תרגום לצרפתית על ידי ברתלמי אנו (Barthélemy Aneau) של חיבורו החלוצי של אנדראה אלצ'טו (Andrea Alciato) ספר הסמלים שהיווה חלק ממיזם גדול של הוצאה לאור בליון על ידי קבוצתו של גיום רואייה והמדפיס שלו מאסה בונום (Macé Bonhomme) ב־1549 שהתרחב לתרגומים לאיטלקית וספרדית. רואייה גם פרסם ספרים של פאולו ג'וביו (Paolo Giovio) וגבריאלה סימאוני (Gabriele Simeoni). חיבור אחר על איקונוגרפיה הוא הלקט השימושי של דיוקנאות מהתקופה העתיקה פרומפטואריום איקונום אינסיגניאורום, החלקים הראשון והשני נדפסו ב־1553, בספר זה לכל פורטרט דמוי מדליה נלוותה ביוגרפיה קצרה. הספר "פרומפטואריום איקונום אינסיגניאורום" מכיל דיוקנאות של דמויות מקראיות רבות. מאוחר יותר הוא היה אחד מארבעת המדפיסים שערכו את ספר המחווה של מדפיסי ליון למיכאל דה וילנואבה – מהדורה של Materia Medica לזכרו של חברו שנרצח מיכאל סרווטוס. בספר שהדפיס ב־1581, "Sententiae omnes undiquaque selectissimae", ליקט אמרות מוסר מחיבוריו של אריסטו.

על עמודי השער בספריו הוצג חותמו בצורה בולטת: נשר שהוצב על פני כדור הארץ על כן, ומצדדיו נחשים עם זנבות משולבים. יורשיו המשיכו להדפיס בבית הדפוס שלו עד המאה ה-17.

רוייה מת בליון ב-20 ביוני 1589.

## קישורים חיצוניים

## הערות שוליים

קטגוריה:מדפיסים
קטגוריה:ליון
קטגוריה:מתרגמים צרפתים
קטגוריה:ילידי 1518
קטגוריה:נפטרים ב-1589
מסוספונדיליים

**מסוספונדיליים** (שם מדעי: Massospondylidae) היא משפחה של דינוזאורים מהקבוצה דמויי זאורופודים אשר התפתחה לזאורופודים הענקיים. הם חיו בין הטריאס העליון ליורה התחתון.

בני משפחה זו היו מקרוביו של הפלטאוזאורוס האירופאי ושל האנצ'יזאורוס האמריקאי והם נמצאו באסיה, אפריקה, אמריקה הדרומית ואף באנטארקטיקה. מבה גופם היה מוארך, בעל צוואר ארוך ורגליים דקות והם ניזונו בעיקר מעלים, אם כי ייתכן שהיו אוכלי כל. ככל הנראה הם יכלו להזדקף על שתיים בשביל להגיע לענפים או כדי לעזור להם לרוץ ולהתגונן מטורפים.

## סוגי המשפחה
* *Adeopapposaurus*
* *Borealoglacialisaurus*
* קולורדיזאורוס (*Coloradisaurus*)
* גלסיאליזאורוס (*Glacialisaurus*)
* *Ignavusaurus*
* *Leyesaurus*
* לופנגוזאורוס (*Lufengosaurus*)
* מסוספונדילוס (*Massospondylus*)
* *Ngwevu*
* *Pradhania*
* *Sarahsaurus*

## קישורים חיצוניים

*
מרינה קוזינה

**מרינה קוזינה ויאצ'סלבובנה** (ברוסית: **Кузина Марина Вячеславовна**; נולדה ב-19 ביולי 1985 במוסקבה) היא כדורסלנית רוסייה אשר התחרתה במדי נבחרת רוסיה באולימפיאדת בייג'ינג בשנת 2008, שזכתה במדליית ארד. כמו כן, הייתה חלק מהרכב הנבחרת הרוסית באולימפיאדת לונדון בשנת 2012 שהחמיצה מדליית הארד, עם הפסדה 74–83 לנבחרת אוסטרליה.

בשנת 2005 זכתה קוזינה בתואר: הכדורסלנית הצעירה הטובה ביותר ברוסיה.

## ביוגרפיה
קוזינה שיחקה בעונת 2015–2016 במועדון הטורקי "מרסין". מרסין, לאחר שבעונה הקודמת 2014/2015, לא שיחקה ביורוקאפס והתמקדה באליפות טורקיה. הקבוצה הגיעה למקום השלישי בעונה הסדירה, עברה את מועדון אוניברסיטת איסטנבול ברבע הגמר, ובחצי הגמר הפסידה למועדון חתאי (Hatay club) בתוצאה 1–3 בסדרה. מרינה שיחקה את כל 32 המשחקים בחמישייה הפותחת ותרמה תרומה משמעותית להישג הקבוצה. היא השתתפה בממוצע 32 דקות ו-23 שניות בכל משחק, הביאה ממוצע של 11.4 נקודות למשחק, 6.3 ריבאונדים, 1.2 אסיסטים, 0.5 בלוקים למשחק.

במאי 2016 התחתנה מרינה קוזינה וחתמה על חוזה עם מועדון חתאי, שבראשו עמד בעלה אקין בש. בדצמבר 2016 הנהלת המועדון החליטה להיפרד מהמאמן הראשי עקב פתיחת עונה לא מוצלחת (ניצחון אחד בלבד ב -9 משחקים). מרינה עזבה גם היא את המועדון.

## דרגות ומדליות
* מאסטר מכובד בספורט של רוסיה ;
* מדליית מסדר ההצטיינות למולדת, תואר שני ( 2 באוגוסט 2009 ) - *על תרומה רבה לפיתוח התרבות הגופנית והספורט, הישגי ספורט גבוהים במשחקי האולימפיאדה ה-XXIX ב-2008 בבייג'ינג*. (צו של נשיא הפדרציה הרוסית מיום 2 באוגוסט 2009 מס' 885)

## הישגים
* מדליית ארד במשחקים האולימפיים 2008;
* אלופת אירופה (2011);
* מדליית כסף אליפות אירופה בכדורסל (2005, 2009);
* מדליית כסף אליפות רוסיה (2012, 2013, 2014, 2015);
* מדליית ארד אליפות רוסיה (2007, 2008);
* מדליית הארד של הליגה העולמית של פיב"א (2007);
* אלופת אירופה בקבוצת הנוער של רוסיה (2004);
* אלופת אירופה בנבחרת הצעירה של רוסיה (2002);
* זוכה "סל הזהב" כשחקן הכדורסל הצעיר הטוב ביותר ברוסיה (2005).

## קישורים חיצוניים

* הפרופיל של מרינה קוזינה באתר sports.ru

## הערות שוליים

קטגוריה:זוכות מדליית ארד אולימפית רוסיות: כדורסל
קטגוריה:כדורסלניות באולימפיאדת בייג'ינג (2008)
קטגוריה:כדורסלניות באולימפיאדת לונדון (2012)
קטגוריה:רוסיות שנולדו ב-1985
קטגוריה:רוסים שנולדו ב-1985
נינה יריומינה

**נינה אלכסיבנה יריומינה** (ברוסית: **Ни́на Алексе́евна Ерёмина**;  2 בנובמבר 1933 - 24 באוגוסט 2016) הייתה כדורסלנית רוסייה-סובייטית. יריומינה זכתה במהלך הקריירה שלה שלוש פעמים באליפות אירופה וחמש פעמים באליפות ברית המועצות. כמו כן הייתה "מאסטר מוסמך של ספורט של ברית המועצות" (ברוסית: мастер спорта СССР) לשנת 1959, פרשנית כדורסל ושדרנית ספורט.

באליפות אירופה בשנת 1960, בשלוש שניות לפני תום המשחק אל מול נבחרת בולגריה, קלעה יריומינה את סל הניצחון, אשר העניק לנבחרת הסובייטית את תואר האליפות.

בשנת 1961 יריומינה פרשה מכדורסל והחל לעבוד כפרשנית ספורט תחילה ברדיו ובהמשך בטלוויזיה.

בשנת 2000 שיחקה את עצמה בסרט "קנאת האלים" .

יריומינה מתה ב-24 באוגוסט 2016 במחוז מוסקבה.

## פרסים
* עיטור אות הכבוד
* מדליית אביר העבודה 
* מדליית היובל "לציון 100 שנה להולדתו של ולדימיר איליץ' לנין" 

## קישורים חיצוניים

* 

קטגוריה:כדורסלניות רוסיות
קטגוריה:כדורסלניות סובייטיות
קטגוריה:שדרניות ספורט
קטגוריה:פרשני כדורסל
קטגוריה:מעוטרי עיטור אות הכבוד
קטגוריה:סובייטיות שנולדו ב-1933
קטגוריה:רוסיות שנפטרו ב-2016
קטגוריה:רוסים שנפטרו ב-2016
שלמה אלבז

**שלמה צבי אלבז** (21 באפריל 1921 - 26 באוגוסט 2003) היה מורה ומחנך, פרופסור וחוקר שפה וספרות צרפתית, פעיל חברתי, פעיל שלום, מייסד ומנהיג תנועת "המזרח אל השלום". עסק בתרבות יהודית, תרבות ערבית, תרבות בֶּרְבֵּרִית והיה מומחה לתרבות צרפתית.

## ביוגרפיה
נולד במרקש שבמרוקו למזל וליצחק אלבז ב-21 באפריל 1921 (ה'תרפ"א). בילדותו התחנך במוסדות מקומיים, וכשבגר עבר לפריז שבצרפת כדי ללמוד חינוך והוראה. עם סיום לימודיו חזר למרוקו, ושימש כמורה וכמחנך. בצעירותו התייתם מאביו, ונאלץ לפרנס את אחיו ובני משפחתו.

בשנת 1955 עלה לישראל והתיישב בקיבוץ דורות. בשנת 1959 החל ללמוד מקרא ואנגלית לתואר ראשון. בחודש יוני 1966 קיבל מהאוניברסיטה העברית תואר שני בספרות צרפתית ובספרות השוואתית (את חלקו השלים בפריז). בתקופת הלימודים של התואר השני, שימש במקביל כמנהל היחידה לאירופה במחלקת הנוער והחלוץ של ההסתדרות הציונית העולמית. מטעם האחרונה יצא גם לשליחות בפריז.

עם חזרתו ארצה, קיבל דוקטורט מהאוניברסיטה העברית במחקר השוואתי על המשורר סן ג'ון פרס וטי אס אליוט. בתקופה זו נישא לאריאן ריינהולד, שהייתה אחת מחניכותיו.

אלבז סייע לפרופסור דוד אוחנה ולקלוד סיטבון להקים את הפורום לתרבויות הים התיכון במכון ון ליר.

פעל לייסד את סדרת "הים שלנו" במסגרת הוצאת כרמל, שמטרתה הייתה חיזוק המודעות של אזרחי ישראל לסביבה התרבותית שבה הם חיים, וייצור תחושת סולידריות עם העמים האחרים השוכנים לחופי הים התיכון.

במסגרת פעילותו לשלום, נפגש עם פלסטינים תושבי השטחים ואנשי אש"ף. הוא תמך ברעיון שתי מדינות לשני עמים כפתרון לסכסוך. בנובמבר 1986 היה בין מארגני מפגש ברומניה, במסגרת משלחת שמנתה כ-20 אנשים מישראל, עם אנשי אש"ף. חלק מהמשתתפים (אך לא אלבז) הועמדו לדין, כשנה אחר כך, באשמת הפרה של "חוק המפגשים", שאסר על מגע בין ישראלים לנציגים של ארגון טרור. במרץ 1988 השתתף במפגש ישראלי־פלסטיני בבריסל. ביולי 1989 השתתף בכנס של יהודי המזרח עם פעילים פלסטינים בטולדו, ספרד.

בשנות ה-90 של המאה ה-20 נמנה עם חבר הנאמנים של המרכז הבינלאומי לשלום במזרח התיכון.

אלבז היה דובר עברית, צרפתית, אנגלית וערבית, ולפי פרופסור דוד אוחנה וד"ר עמי בוגנים, אלבז פילס דרך במחקר על התרבות הברברית.

הלך לעולמו בירושלים ב-26 באוגוסט 2003 (ה'תשס"ג), ונקבר בקיבוץ דורות.

במאי 1983, בעקבות מלחמת לבנון הראשונה ורצח אמיל גרינצוייג ייסד את תנועת המזרח אל השלום שביקשה ליצור גשר בין יהודים לערבים.

## קישורים חיצוניים
* 
* 
* יצחק חופי חפוטה, המזרח אל השלום - שיר ודברים לזכרו של פרופ' שלמה אלבז, באתר של מתי שמואלוף, 25 בדצמבר 2009
* מצבת קברו, באתר Billion Graves
* 

## הערות שוליים

קטגוריה:בעלי תואר דוקטור מהאוניברסיטה העברית בירושלים
קטגוריה:חוקרי ספרות
קטגוריה:ישראלים ילידי מרוקו
קטגוריה:פעילים חברתיים ישראלים
קטגוריה:אנשי חינוך ישראלים
קטגוריה:עולים בשנות ה-1950
קטגוריה:אישים הקבורים בקיבוצים
קטגוריה:דורות (קיבוץ): אישים
קטגוריה:ישראלים שנולדו ב-1921
קטגוריה:ישראלים שנפטרו ב-2003
בתיה דיסנצ'יק

**בתיה דיסנצ'יק** היא דוגמנית עבר ישראלית.

## ביוגרפיה
דיסנצ'יק החלה לדגמן בשנות ה-60 כשחברתה של אמה שלחה אותה אל צלם האופנה פיטר הרצוג. הייתה מהדוגמניות הישראליות הראשונות שעשו קריירה מחוץ לישראל. ב-1975 השתתפה בתצוגת אופנה של משכית במהלך ביקורו של נשיא מקסיקו בישראל שנערכה במלון הילטון בירושלים ובתצוגה של גדעון אוברזון באוסטרליה.

ב-1976 לקחה חלק במופע אופנה של מוצרים ישראלים בוושינגטון שאורגנה על ידי אשת שגריר ישראל בארצות הברית וגם הופיעה בשבוע האופנה הישראלי.

היא דגמנה בגדים של המעצבת האמריקאית אן קליין ושל קסטרו מודל.

בנוסף שימשה כמארגנת ומפיקת תצוגות אופנה ובין היתר הפיקה ביחד עם חניתה צנטנר תצוגה במלון הילטון בתל אביב, והיא גם פרסמה כתבות בנושא אופנה בעיתון מעריב.

היא נשואה לעיתונאי עידו דיסנצ'יק ששימש בעבר כעורך מעריב.

## קישורים חיצוניים

## הערות שוליים

קטגוריה:דוגמניות ישראליות
קטגוריה:דוגמנים ישראלים
קטגוריה:משפחת דיסנצ'יק
קטגוריה:ישראליות שנולדו במאה ה-20
קטגוריה:ישראלים שנולדו במאה ה-20
אראלזדרכו

**אראלזדרכו** (שם מדעי: *Aralazhdarcho*) הוא סוג של פטרוזאור ממשפחת האזדרקיים שחי בקרטיקון העליון. המאובנים שלו נמצאו בקזחסטן ב-2007. הוא נקרא על שם ימת אראל ועל הפטרוזאור הקרוב אליו אז'דרצו. בסוג נמצא מין אחד - *Aralazhdarcho bostobensis*, הקרוי על שם התצורות בהם נמצא.

פטרוזאור זה היה קרוב לגדולי הפטרוזאורים שחיו מעולם. הוא היה חסר שיניים ובעל מקור גדול, חוליות רבות בצווארו ואצבעות רחבות בקצה זרועותיו איתם דאה מעל הקרקע. המאובן נמצא עם ראש חסר ושרידים שבורים של לסת תחתונה. ייתכן שפטרוזאור זה היה מורכב מפרטים צפוניים של ה-Bogolubovia, ממשפחת האזדרקיים, שחי מעט יותר דרומה.

## קישורים חיצוניים

קטגוריה:בעלי חיים שתוארו ב-2007
קטגוריה:טקסונים שתוארו בידי אלכסנדר א. אבריאנוב
קטגוריה:אז'דרכיים
קטגוריה:פטרוזאורים שחיו בקרטיקון עליון באסיה
קטגוריה:מאובני טקסונים שתוארו ב-2007
נוואחודקטילוס

**נוואחודקטילוס** (שם מדעי: *Navajodactylus*; פירוש השם: "האצבע של נאוואחו") הוא סוג של פטרוזאור אשר חי בקרטיקון העליון בגיל הקמפן לפני 74–75 מיליון שנה מהיום. פטרוזאור זה השתייך למשפחת האזדרקיים הענקיים ומאובניו התגלו ב-2011 באלברטה, קנדה ובניו מקסיקו.

פטרוזאור זה היה בינוני ביחס למשפחתו והיה בעל מוטת כנפיים באורך 3.5 מטרים. הוא ידוע ממספר דגימות מהם נמצאו עצמות אמה רחבות שתמכו בגידים ומספר אצבעות שבורות. לא נמצא ראש אך כנראה שהוא היה בעל צוואר ארוך, חסר שיניים ובעל מקור ארוך ומחודד מאוד.

פטרוזאור זה היה שונה משאר בני משפחתו וכמה חוקרים רואים בו חבר בקבוצה אחרת השייכת לפטרודקטיליים.

## קישורים חיצוניים

קטגוריה:בעלי חיים שתוארו ב-2011
קטגוריה:טקסונים שתוארו בידי רוברט מ. סאליבן
קטגוריה:אז'דרכיים
קטגוריה:פטרוזאורים שחיו בקרטיקון עליון באמריקה הצפונית
יצחק בן יהודה

רבי **יצחק בן יהודה** היה ראש ישיבה במגנצא במאה ה-11, מרבותיו של רש"י.

## חייו
נולד כנראה סביב שנת 1010. בעל העיטור מכנהו "צרפתי", ומכאן יש שהסיקו שמוצא משפחתו מצרפת. לעומת זאת, החיד"א כינהו "אשכנזי" ויש שטענו שלא ניתן להוכיח מכינויים אלו דבר על מוצאו. ישנם מקורות שמצביעים על קרבה משפחתית בינו לבין רש"י. למד בצעירותו מפי קרוב משפחתו רבנו גרשום מאור הגולה במגנצא, אך גם מרבי אליעזר הגדול בן יצחק ולפי מקורות מסוימים גם מרב האי גאון ברומא. לאחר פטירת רבי יעקב בן יקר בשנת 1064 (ד'תתכ"ד), החל לשמש כראש הישיבה.

שמעו יצא למרחוק, והוא נשאל שאלות אף מבוהמיה וצפון צרפת. תוארי הכבוד שכינו אותו שואליו מעידים על מעמדו הרם: "רבינו הקדוש", "נהרא דרקיעא וכוכב שפרפרא" ועוד.

לפי ספר יוחסין נפטר בשנת ד'תת"ל (1070), וכמוהו כתבו מספר חוקרים. יש שתיארכו את פטירתו לשנת 1080 (ד'תת"מ). יש שכתבו שנפטר בין השנים 1084 (ד'תתל"ד) ל־1090 (ד'תת"נ), ויש שאחרו את שנת פטירתו לאחר שנת 1093 (ד'תתנ"ג).

בנו רבי יהודה היה מחכמי הישיבה במגנצא, וחכמי מגנצא נעזרו בו לשחזר ממנהגי אביו, ונהרג עם אשתו יהודית ובנם יצחק בגזירות תתנ"ו.

## תלמידיו
* רש"י - למד בישיבתו למשך תקופה לא ארוכה, והושפע ממנו פחות משהושפע מרבותיו האחרים. רש"י מצטטו פעמים רבות והתכתב עמו בהלכה. הוא מכנהו "מורי צדק" ו"רבנו הרב הגדול", אך לפעמים חולק עליו. רש"י אף הגיה חלקים מספר התלמוד שלו מספרו של ר' יצחק. עם זאת, רש"י לא נמנע מלחלוק עליו, ופעם אחת אף חזר בו ר' יצחק בעקבות דברי רש"י.
* רבי אליקים בן משולם הלוי.
* בני מכיר - מחברי הספר "מעשה המכירי", בו מובאות הנהגות רבות מאוד מרבי יצחק.
* רבי יצחק בן אשר הלוי (ריב"א) - ראשון בעלי התוספות באשכנז.

## יצירתו
רבי יצחק נמנה עם גדולי המשיבים באשכנז במאה האחת-עשרה. כ-65 תשובות שהגיעו לידינו ממקורות שונים מיוחסות בוודאות אליו, דרך ספרי תלמידי רש"י, מעשה המכירי של בני מכיר ו"מעשה הגאונים". רוב התשובות נכתבו לרש"י ולבני מכיר. רבים מהנהגותיו ופסקיו תועדו על ידי תלמידיו. יש חוקרים הסבורים שר' יצחק ובית מדרשו לקחו חלק פעיל בכתיבת פירוש התלמוד המיוחס לרבנו גרשום מאור הגולה, ויש המפקפקים בכך, אך מכל מקום ישנן עדויות ברורות שבבית מדרשו נכתבו פירושים לרוב הש"ס. פירושו היה לעיני תלמידו רש"י שהשתמש בו במספר מקומות. נוסחאות התלמוד שלו נחשבו למדויקות גם בדורות שלאחריו, והן שימוש את רש"י להגהת התלמוד.

בתשובותיו העמיד את חשיבות המנהג שתקפו כהלכה ממש. 

בשונה מחכמי מגנצא בתקופתו, אין לנו ידיעות על עיסוקו בפרשנות המקרא ובכתיבת פיוטים.

## דרכו ההלכתית
ממספר מקורות, רואים שהיה זהיר ומחמיר בפסיקותיו, למשל בעניין יין נסך או בעניין אפיית פת עם בשר או גבינה בתנור, והוא אף כתב: "שמצווה להחמיר ולגדור גדר ולעשות סיג לדבר". כמו כן, ייחס חשיבות רבה לשמירה על מנהגים: "מצווה להחזיק מנהג ראשונים בכל מה שהאדם יכול להחזיק... מנהג עוקר הלכה". סבר שיש תוקף מן התורה לציות לתקנות הקהל.

הוא העצים את המרכזיות של התלמוד הבבלי באשכנז ביחס לתלמוד הירושלמי, ואף נתן מקום מרכזי לתשובות גאוני בבל.

## הערות שוליים

קטגוריה:מגנצא: רבנים
קטגוריה:תלמידי רבנו גרשום מאור הגולה
קטגוריה:יהודי אשכנז במאה ה-11
פקטינודון

**פקטינודון** (שם מדעי: *Pectinodon*; מילולית: "שיני מסרק") הוא סוג של דינוזאור ממשפחת הטרודוניים אשר חי בסוף הקרטיקון לפני 66 מיליון שנה, אז נכחדו אחרוני הדינוזאורים. בסוג זה ישנו מין אחד - *Pectinodon bakkeri*, שנקרא על שם החוקר רוברט בקר. מין נוסף בוטל מחמת הספק. שם הסוג נקרא על שם ה"מסרקים" שנמצאו בקצוות שיניו.

דינוזאור זה היה במקור מין של טרודון, דינוזאור חכם דו-רגלי אשר חי גם באזורי אקלים קוטבי והיה פעיל לילה. הוא ידוע רק ממאובני שיניים שנמצאו בדרום אלברטה שבקנדה והשתייכו בעבר לטרודון. ב-1982 החוקר קנת' קרפנפר (Kenneth Carpenter) ראה במאובנים אלה הוכחה לשיניים של דינוזאור קרוב. ככל הנראה הוא היה דומה מאוד לטרודון ואף היה מכוסה נוצות.

כמו שאר הדינוזאורים הוא נכחד לפני 66 מיליון שנה.

## קישורים חיצוניים


Pectinodon.png|איור של שן פקטינודון


קטגוריה:בעלי חיים שתוארו ב-1982
קטגוריה:טקסונים שתוארו בידי קנת' קרפנטר
קטגוריה:טרודוניים
קטגוריה:דינוזאורים שחיו בקרטיקון עליון באמריקה הצפונית
קטגוריה:מאובני טקסונים שתוארו ב-1982
ורד ליברמן

**ורד ליברמן** (נולדה ב-4 בינואר 1966) היא שחיינית עבר, אלופת ישראל ושיאנית ישראל בשחייה לגילאים וחברה בנבחרת ישראל, שהצטיינה בסגנון גב ובמעורב אישי.

## ביוגרפיה
ליברמן נולדה וגדלה בתל אביב. היא החלה להשתתף בתחרויות שחייה בישראל בגיל 8 והתאמנה באגודת ברית מכבים עתיד בהדרכתו של נלו בילדרמן ובהמשך במכבי תל אביב, בהדרכתם של ערן גורל, ברוך צ'יש, ויוסף טלקי, במסגרת היחידה לספורטאים מחוננים. מגיל צעיר היא זכתה במדליות רבות באליפות ישראל לגילאים וקבעה שיאים רבים לגילאים.

### 1979
באליפות ישראל שנערכה באוגוסט 1979 זכתה ליברמן במדליית ארד במשחה ל-200 מטר גב וקבעה שיא ישראלי לגילאי 13, בתוצאה של 2:40.31 דקות, אחרי ליז בוכשטבר מהפועל חולון/בת ים שקבעה 2:33.41 דקות ורינת גורן מהפועל קישון (2:39.79 דקות). נוסף לכך, היא סיימה במקום רביעי במשחה ל-100 מטר גב בתוצאה של 1:17.14 דקות ובמקום שביעי במשחה ל-200 מטר מעורב אישי בתוצאה של 2:45.86 דקות.

### 1980
באליפות ישראל שנערכה בשנת 1980, זכתה במדליית כסף במשחה ל-200 מטר גב בתוצאה של 2:39.10 דקות, אחרי ליז בוכשטבר (2:36.50 דקות) ולפני יונת לב מהפועל נהריה (2:39.56 דקות).

### 1982
באליפות ישראל שנערכה באוגוסט 1982, זכתה ליברמן בשתי מדליות כסף, במשחה ל-100 מטר גב בשיא ישראלי לגילאי 16 של 1:11.29 דקות, אחרי לורין רוזובסקי ממכבי תל אביב שקבעה שיא ישראלי בתוצאה של 1:08.93 דקות ולפני יונתן לב מהפועל נהריה ובמשחה ל-200 מטר גב וקבעה שיא ישראלי לגילאי 16, בתוצאה של 2:32.48 דקות, אחרי לורין רוזובסקי שקבעה שיא ישראלי בתוצאה של 2:28.56 דקות ולפני יונת לב (2:33.11 דקות). נוסף לכך, היא סיימה פעמיים במקום רביעי, במשחה ל-100 מטר חופשי בתוצאה של 1:02.77 דקות ובמשחה ל-800 מטר חופשי בתוצאה של 10:02.30 דקות.

### 1986
#### אלופת ישראל
באליפות ישראל (בריכת 25 מטר) שנערכה בנהריה בסוף פברואר 1986, זכתה ליברמן בשתי מדליות אישיות, זהב וכסף. מדליית זהב במשחה ל-200 מטר גב בתוצאה של 2:32.45 דקות ומדליית כסף במשחה ל-100 מטר גב בתוצאה של 1:11.86 דקות, אחרי איריס קומן ממכבי נהריה (1:11.73 דקות) ולפני שרון אקסלרוד (1:11.90 דקות). נוסף לכך, הייתה שותפה לזכייה בשתי מדליות זהב במשחה שליחות 4x100 מטר חופשי ביחד עם ענת ישראל, אירית אפרתי ומורין פרידמן בתוצאה של 4:16.97 דקות ובמשחה שליחות 4x100 מטר ביחד עם אירית אפרתי, מורין פרידמן וענת ישראל בשיא ישראלי חדש לאגודות של 4:41.72 דקות.

באליפות ישראל בשחייה שנערכה במכון וינגייט באוגוסט אותה שנה היא זכתה בשתי מדליות ארד, במשחה ל-100 מטר חופשי בתוצאה של 1:04.02 דקות, אחרי ענת ישראל (1:02.12 דקות) ורותם פורת מהפועל גש"מ (1:02.28 דקות) ובמשחה ל-100 מטר גב בתוצאה של 1:13.87 דקות, אחרי דורית משלר ממכבי ירושלים שקבעה שיא ישראלי חדש לגילאי 14 של 1:11.61 דקות ושרון אקסלרוד (1:11.65 דקות).

## קישורים חיצוניים

## הערות שוליים

קטגוריה:אלופות ישראל בשחייה
קטגוריה:שחייניות גב ישראליות
קטגוריה:שחייניות חופשי ישראליות
קטגוריה:שחייניות מעורב אישי ישראליות
קטגוריה:ישראליות שנולדו ב-1966
קטגוריה:ישראלים שנולדו ב-1966
סונוסוכוס

**סונוסוכוס** (שם מדעי: *Sunosuchus*) הוא סוג של דמוי-תנין נכחד אשר חי בתור היורה לפני 164.7-155.7 מיליון שנה (וייתכן שאף שרד עד לתחילת הקרטיקון). בסוג זה התגלו 5 מינים, הראשון שבהם ב-1948. הם נמצאו בסין, תאילנד וקירגיזסטן. בעבר חלק מהמינים היו שייכים לסוג גוניאופוליס.

מתנינאי קדום זה נמצאו מאובני לסתות רחבות, חוליות ועצמות גפיים, מהם נראה שהתנין כוסה באוסטאודרם. הוא היה בעל לסתות גדולות וארוכות שהיו נמוכות יותר משאר הגולגולת והעיניים. בצורתו הוא הזכיר סרקוסוכוס קטן. 

ייתכן שדמוי-תנינאי זה חי באזורים ימיים ולא במי ביצות ואגמים, כפי שמאובנים שנמצאו בקירגיזסטן בקרבתו הכילו מאובנים של כרישים, דגי ריאות וצבי ים ללא סימנים למים מתוקים.

## קישורים חיצוניים

קטגוריה:בעלי חיים שחיו ביורה באסיה
קטגוריה:דמויי תנינאים מהיורה
יאנגצ'ואנוזאורוס

**יאנגצ'ואנוזאורוס** (שם מדעי: *Yangchuanosaurus*; מילולית: "הלטאה של מחוז יאנגצ'און") הוא סוג של דינוזאור תרופוד ממשפחת המטריאכאנטוזאוריים שחי בתור היורה לפני 168-163 מיליון שנה. מאובניו התגלו בצ'ונגצ'ינג שבסין ומהם נמצאו 2 מינים נפרדים. בנוסף הועברו אליו מיני הסוג סצ'ואנוזאורוס שמוטל מספק.

## מאפיינים
היאנגצ'ואנוזאורוס היה טורף בעל דמיון לאלוזאורוס המאוחר יותר שחי באמריקה הצפונית ובאירופה. הוא היה בעל גולגולת באורך 82 ס"מ ואורכו הגיע ל-8 מטרים וייתכן שאף ל-10.8 מטר. הוא הגיע למשקל של 3.4-3.7 טון מטרי. הוא היה בעל זרועות ארוכות וראש שדמה לראש של צרטוזאורוס.

דינוזאור זה היה טורף-העל של סין הקדומה, בה חיו מיני זאורופודים גדולים כמו הממנצ'יזאורוס והאומייזאורוס וסטגוזאוריים כמו טואוג'יאנגוזאורוס, צ'ונגצ'ינגוזאורוס וציאלינגוזאורוס. ככל הנראה הוא היה טורף ממארב אשר חיכה לפרטים איטיים או פגיעים ואז תקף אותם לבד או בלהקה ושיסע בשיניו וטפריו את הטרף.

## בתרבות
דינוזאור זה הופיע במשחקי המחשב Jurassic Park: Operation Genesis ופארק היורה 3: בניית פארק.

## קישורים חיצוניים

קטגוריה:מטריאכאנטוזאוריים
קטגוריה:דינוזאורים שחיו ביורה תיכון באסיה
קטגוריה:טקסונים שתוארו בידי דונג שימינג
קטגוריה:מאובני טקסונים שתוארו ב-1978
גסוזאורוס

**גסוזאורוס** (שם מדעי: *Gasosaurus*; מילולית: "לטאת גז") הוא סוג של דינוזאור טורף מקבוצת התרופודים אשר חי באסיה באמצע היורה לפני 171.6-162.1 מיליון שנה. מאובניו נמצאו במחוז סצ'ואן שבמערב סין. מקור שמו הוא על חברת הבנזין שגילתה את מאובניו כשבנו מעליה מתקן גז וחשפו מאובני עצמות שונות כמו עצמות ירכיים וגפיים אך חסרי גולגולת. חוקרים שהגיעו לחקור קבעו שמדובר על מין חדש מקבוצת הטטנורים.
## מאפיינים
הגסוזאורוס הגיע לאורך 3.5-4 מטר ולמשקל 150 ק"ג. מדידות חדישות מעריכות שהגיע למשקל 400 ק"ג במקום. הוא היה בעל זרועות קצרות והיה די נמוך. לא ברור איך נראה הראש כיוון שלא נמצאה גולגולת.

בעבר סברו שדינוזאור זה היה קרוב של המגלוזאורים ובהמשך עבר לקבוצת הקרנוזאוריה, בה האלוזאורוס. כיום מעריכים שהוא היה קרובו של הקאיג'יאנגוזאורוס ושל טטנורים פרימיטיביים נוספים.

## קישורים חיצוניים

300px|ממוזער|מרכז|איור אפשרי של גסוזאורוס

קטגוריה:טטנורים
קטגוריה:דינוזאורים שחיו ביורה תיכון באסיה
קטגוריה:טקסונים שתוארו בידי דונג שימינג
קטגוריה:מאובני טקסונים שתוארו ב-1985
ג'ורוונטור

**ג'ורוונטור** (שם מדעי: *Juravenator*) הוא סוג של דינוזאור קטן אשר חי בסוף היורה לפני 151.5 מיליון שנה. הוא נמצא בהרי היורה של גרמניה ומכאן שמו. בסוג נמצא מין יחידי מתצורה אחת ב-2006.

דינוזאור זה היה קרובו של הקומפסוגנתוס והשתייך למשפחת הקומפסוגנתוסיים הקטנים. אורכו לא עלה על 75 ס"מ והוא היה בעל זנב ארוך ואולי עטה כסות נוצות בדומה לסינוזאורופטריקס. היה לו חוטם קצר בעל שיניים בעל שיניים חדות שבלטו מהלסת החוצה. מחקרים על הטבעות סביב עיניו מעריכים שהוא היה פעיל בלילות ואז צד לטאות ובעלי חיים קטנים נוספים. 

הדינוזאור הקטן נחשב בעבר כקרוב לקבוצה מנירפטורים או לאורניתולסט האמריקאי. כיום מעריכים שהוא היה קרוב יותר לקומפסוגנתוסיים.

## קישורים חיצוניים

מרכז|ממוזער|250px|מאובן מהמין ''Juravenator Starki''

קטגוריה:קומפסוגנתוסיים
קטגוריה:דינוזאורים שחיו ביורה עליון באירופה
קטגוריה:מאובני טקסונים שתוארו ב-2006
סקווירומימוס

**סקווירומימוס** (שם מדעי: *Sciurumimus*; מילולית: "מחקה סנאי". הוא קרוי כך עקב הנוצות של זנבו המזכירות זנב של סנאי) הוא סוג דינוזאור טורף מקבוצת התרופודים אשר חי בתור היורה לפני 150 מיליון שנה. הוא השתייך לקבוצת הקלורוזאוריה, שממנה התפתחו העופות המודרניים. מאובניו נמצאו ב-2011 בבוואריה, גרמניה ותוארו בשנה שלאחריה בידי החוקר הגרמני אוליבר ראווט.

דינוזאור מנוצה זה היה מהפרימיטיבים שבקלורוזאורים. בעבר נטען שהיה שייך לקרנוזאורים או לטירנוזאורים. המאובן היחיד שלו הגיע לאורך 72 ס"מ, אך כנראה שהיה שייך לפרט צעיר מאוד. פרט בוגר היה מגיע לאורך 5–7 מטרים. המאובן שנמצא היה בעל ראש ועיניים גדולות, צוואר המתעקל אחורה וזרועות גדולות בעלות טפרים חדים.

## קישורים חיצוניים

קטגוריה:קלורוזאוריה
קטגוריה:דינוזאורים שחיו ביורה עליון באירופה
קטגוריה:מאובני טקסונים שתוארו ב-2012
אגיליזאורוס

ממוזער|בהשוואה לאדם
**אגיליזאורוס** (שם מדעי: *Agilisaurus*; מילולית: "לטאה זריזה") הוא סוג של דינוזאורים אוכל צמחים עתיק שהשתייך כנראה למשפחת הפברוזאוריים. הוא חי במזרח אסיה בתור היורה. בסוג מין יחיד - *Agilisaurus louderbacki* שנמצא ליד העיר דזה-גונג שבסצ'ואן, סין ב-1990. שלד זה היה כמעט שלם לגמרי בצורתו, חסר רק כמה קטעים מהגפיים הקדמיות.

זה היה צמחוני שדמה לדריוזאורוס האמריקאי שאורכו הכולל הגיע ל-2 מטרים ומשקלו ל-20-4 ק"ג והיה דו-רגלי בעל עצם ירך באורך 200 מ"מ. עם זאת כנראה הוא נע על ארבע רגליים רוב זמנו ורק בבריחה מטורף נע על שתיים תוך שימוש בזנבו הארוך לאיזון. כמו הרבה מיני הרביורים הוא היה בעל מקור קרני על לסתותיו שסייע לקצור את מזונו.

## ראו גם
*דריוזאורוס
*אותניליה
## קישורים חיצוניים

קטגוריה:פברוזאוריים
קטגוריה:דינוזאורים שחיו ביורה תיכון באסיה
קטגוריה:מאובני טקסונים שתוארו ב-1990